b'\n_START_ARTICLE_\nLovro Sadar\n_START_SECTION_\n\xc5\xbdivljenje in delo\n_START_PARAGRAPH_\nDokon\xc4\x8dal je ni\xc5\xbejo realko v Ljubljani, opravil pripravni\xc5\xa1ki te\xc4\x8daj in prejel u\xc4\x8diteljsko spri\xc4\x8devalo leta 1852; konzistorialni izpit je opravil leta 1854._NEWLINE_Slu\xc5\xbeboval je od 1852 kot pomo\xc4\x8dnik u\xc4\x8ditelja Andreja Piana v Seno\xc5\xbee\xc4\x8dah (eno leto), kot u\xc4\x8ditelj na Koro\xc5\xa1ki Beli (dve leti), v Dobu (tri leta); v \xc5\xa0kofji Loki je bil najprej podu\xc4\x8ditelj (1858-1862), nato u\xc4\x8ditelj, kon\xc4\x8dno nadu\xc4\x8ditelj na glavni \xc5\xa1oli ter 1869 nekaj \xc4\x8dasa okrajni nadzornik za kranjski okraj. Bil je tudi na\xc4\x8delnik prostovoljnih \xc5\xa1kofjelo\xc5\xa1kih gasilcev (1880\xe2\x80\x931882), mestni odbornik in podpredsednik strelskega dru\xc5\xa1tva._NEWLINE_Kot \xc5\xa1olnik je bil splo\xc5\xa1no spo\xc5\xa1tovan in priljubljen. Bil je tudi skladatelj. Peter Radi\xc4\x8d omenja v Frau Musica in Krain dve Sadarjevi polki: \xc4\x8citalni\xc5\xa1ka polka in Prijatlom. Prvo je zlo\xc5\xbeil Sadar v spomin na prvo besedo v lo\xc5\xa1ki \xc4\x8ditalnici kot op. 6 (rkp. v NUK). Zlo\xc5\xbeil je tudi Requiem (\xc4\x8cerno ma\xc5\xa1o), ki jo U\xc4\x8diteljski tovari\xc5\xa1 leta 1861, \xc5\xa1t. 7, priporo\xc4\x8da u\xc4\x8diteljem in orglavcem v naro\xc4\x8dilo; ali je iz\xc5\xa1la v tisku, ni znano._NEWLINE_Njegovi sinovi so Adolf, Oton, Vendelin. Adolf in Vendelin sta bila u\xc4\x8ditelja, Oton pa fotograf.'